Kan

Kan (Nederlands: Kanne), is 'n döörp in de gemeinte Reems in Belsj (Belsj Limburg) vlak bij de grens mèt Nederland (Nederlands Limburg). 't Lik aon de voot van de Sint-Pietersberg en d'n Observaant, in 't dal van de Neker, dè door 't pläötske löp en aon 't Albertkanaal. Aon de kapel en 't kastiel lik Naerkan en aon d'n aandere kaant van de kanaal lik 't Avergaot (histories aok behurend bij Opkan). 't Gruutste gedeilte van Kan is 't vreugere Opkan. Kan grens aon Mestreech, namelik aon Bieslaand (euver de Kannerwèeg) en Sint-Pieter (euver de Melgerwèeg), en in Belsj aon Vroenhove (euver de Muizeberg), Zösse (euver de Kavei, de Zösserdèl of de Slingerberg en oan Wallonië: Aemaol en Klein-Ternejje. In Kan weurt Limburgs en Nederlands gekald.

't Dörp
't Pläötske is veuraal bekind um z'n mergelgrotte (de berg) en z'n sjampijongs. Van de oetgehaolde mergelstein zien väöl winninge (boerderijen) en hoezer gebojd, hij en in d'n umtrèk. Dao staet 'n kèerk, gewijd aon d'n heilige Hubertus mèt 'ne Middeliewse tore en 'ne Limburgse spits t'rop. In de 20e iew is 'ne groete zaol dr'aongebojd. 't Gehiel is aok van plaotselike (mergel)stein opgetrokke.

Aon de kanaal lik 'ne jachhave.
Bij de rivier d'n Neker stèet de zoegenaomde Smoekelmeule (waotermeule) en dao lik, behalve 'n aontal veerkaantswinninge in d'n umtrèk, 'ne winning Mosman oet 1651. Versjillende heukskes van Kan zien besjörmde dörpsgezichte.
Kan is genomineerd es aen van de vieftien sjonste döörpe van Vlaandere.

Dörpsvereiniginge
 Fanfare Sint Cecilia of de Roeie
 Fanfare Alliance of de Blowwe
 De Witters is de carnavalsvereiniging
 COCK (Cultuur- en Ontspanningscentrum Kanne): de organisatore van o.a. de Peenksterfieste met de Rommelmerret op Peenksmoandig.

 de Roeie
 de Blowwe
 de voetbalclub

Categorie:Dörper in Belsj Limburg
Categorie:Riems